ועדת הכלכלה, כנסת 18, פרוטוקול מספר 635, 2011-10-30 12:15

כרמל שאמה-הכהן: שלום לכולם, אני מתכבד לפתוח את הדיון.

כרמל שאמה-הכהן: על סדר היום - פגיעה בעסקים מהנתיב שיוחד לתחבורה ציבורית ברח' אבן גבירול בתל אביב.

כרמל שאמה-הכהן: במהלך אוגוסט ביקרתי בעלי עסקים ברחוב, קיימנו דיון ספונטני בחזית אחד מבתי העסק.

כרמל שאמה-הכהן: ראינו את התנועה ברחוב ובנתיב הציבורי בפרט ושמעתי בעיקר את רחשי הלב ועל השפעה על בעלי העסקים ועל הלקוחות שנמנעת מהם נגישות, דבר שבא לידי ביטוי בתוצאות העסקיות במהלך העסקים ברחוב.

כרמל שאמה-הכהן: לכן זימנו את הדיון כדי לזמן גם אנשי מקצוע, משרד התחבורה, ועירית תל אביב שבחרה לא להגיע ולא להשתתף בדיון, לשמוע מה אפשר לעשות, להקל.

כרמל שאמה-הכהן: אני חייב להודות שבשעה שאני ישבתי שם כל התחבורה הציבורית לא השתמשה בנתיב הציבורי, נסעה ממש באמצע.

כרמל שאמה-הכהן: גם אחד מכלי הרכב לא עבר בנתיב התחבורה הציבורית מול עיניי.

כרמל שאמה-הכהן: כשהצביעו לי על הראשון אמרתי – אולי זה בטעות, במקרה.

כרמל שאמה-הכהן: ממש אחד אחר השני וישבתי שם שעה שלאחר מכן גם התהלכתי לאורך רחוב אבן גבירול, עד לכיוון העיריה, ונתתי תשומת ליבי לעניין ולא מצאתי שום שימוש לתחבורה הציבורית בנתיב הציבורי.

כרמל שאמה-הכהן: לכן צריך לבחון האם ניתן לצמצם את הפגיעה על ידי צמצום השעות, או הרחבת השעות, מנגד, של פריקה וטעינה ונגישות.

כרמל שאמה-הכהן: אני מבין את המורכבות של השקעה של עשרות מיליונים או יותר שהשקיעה עירית תל אביב ברחוב הזה, שינתה את תדמיתו וחזותו, ואת המשמעות של לשנות סדרי עולם, ובכל זאת, המצב שאני גיליתי, שהוצג בפני, אינו פשוט בכלל.

כרמל שאמה-הכהן: רצו לעשות טוב ועשו מאד רע לאנשים שעשרות שנים זה מקור פרנסתם שם.

כרמל שאמה-הכהן: היום הם נמצאים במצב של אין מוצא.

כרמל שאמה-הכהן: הרמה העסקית ירדה לשפל.

כרמל שאמה-הכהן: כל מי שרוצה לעבור מקום, וזה הנכס שלו, הפגיעה שם כבר צרובה בו, והוא לא יכול לברוח ממנה.

כרמל שאמה-הכהן: זה לא כמו בעלי עסקים שהם שם בשכירות ויכולים להחליף מיקום ולנסות להעביר את הפעילות העסקית שלהם למקום אחר.

כרמל שאמה-הכהן: מי הראשון שרוצה להציג את הדברים?

כרמל שאמה-הכהן: אולי משרד התחבורה יציג מה נעשה שם, מה השיקולים, ומה המצב היום.

אלכס מילר: אני המשנה למנכ"ל משרד התחבורה.

אלכס מילר: אנחנו עושים מאמץ גדול לעודד שימוש בתחבורה הציבורית, לשפר את המרכיבים שלה.

אלכס מילר: אחד המרכיבים החשובים לרמת השירות זה עדיפות לזכויות הדרך.

אלכס מילר: בלי נתיבים בלעדיים לא נוכל לקיים שירותים אינטנסיביים ואמינים של תחבורה ציבורית.

אלכס מילר: כמובן שזה צריך להיות מערכתי, בתל אביב אנחנו כבר יותר מעשור שנים דורשים שיהיה נת"צ ברחוב אבן גבירול.

אלכס מילר: זו לא רישה חדשה שלנו.

אלכס מילר: לצערי, הנת"צ הזה אושר על ידי העיריה רק לאחרונה, לקראת הארגון מחדש של התחבורה הציבוריות בתל אביב.

אלכס מילר: בדרך כלל, בשביל להצדיק פתיחת נתיב לא סופרים רק כלי רכב בנתיב אלא כמה משתמשים יש בו.

אלכס מילר: באוטובוס יושבים עשרות אנשים מול רכב פרטי שיושב בו בדרך כלל אדם בודד.

אלכס מילר: ההצדקה המקצועית בספרות – סדר גודל של 40 אוטובוסים בשעת שיא לכיוון.

אלכס מילר: זה כתוב בכל הנחיות לנת"צים.

אלכס מילר: באבן גבירול, למיטב ידיעתי היום, המצב הוא של 67 אוטובוסים מדרום לצפון ברחוב, בשעת שיא, ועוד 62 בכיוון ההפוך.

אלכס מילר: אז מבחינה ציבורית יש לזה הצדקה גדולה.

אלכס מילר: אני מניח שיש יותר משתמשים ברחוב בתחבורה הציבורית מאשר ברכב פרטי, למרות שההתרשמות היא קצת אחרת, כנראה.

אלכס מילר: מי שמנהל את התנועה בעיר זה העיריה, לא משרד התחבורה.

אלכס מילר: זו האחריות של העיריה על פי חוק.

אלכס מילר: נכון שהלחץ חד משמעית בא מאתנו, לקבוע נת"צ ברחוב, אבל מבחינתנו, קביעת הנתיבים והשעות זה באחריות העיריה.

אלכס מילר: אין כוונה בטח לא מבחינתנו להזיק לעסקים.

אלכס מילר: אני חושב שהושקע מאמץ גדול ברחוב אבן גבירול כדי שהוא ייראה טוב ויתפקד טוב.

אלכס מילר: אני לא חושב שמישהו רוצה לקלקל את זה.

אלכס מילר: לא התרשמתי כך.

אלכס מילר: אני משתמש ברחוב הזה כמו רבים אחרים.

אלכס מילר: אני לא רואה את הפגיעה כקשה.

אלכס מילר: לפחות אני לא.

אלכס מילר: זו נקודת המבט שלי.

אלכס מילר: למשרד התחבורה, בגדול, לא היה איכפת שהרחוב יאורגן אחרת, שנתיב האוטובוסים יהיה הנתיב השמאלי, לצורך העניין.

אלכס מילר: זה היה מחייב השקעה יותר רחבה ותכנון מחדש של הרחוב, אבל מבחינתנו זו אפשרות, גם.

אלכס מילר: הצורך המקצועי שיעבור שם נתיב לאוטובוסים הוא מבחינתנו הכרח.

אלכס מילר: אבן גבירול הוא ציר חשוב של העיר תל אביב.

אלכס מילר: אנחנו נרצה שיותר ויותר אוטובוסים יעברו בו.

אלכס מילר: מי שמסתכל על מה שהולך להיות בתל אביב בשנים קדימה מבין שתחבורה ציבורית טובה ואמינה זה הכרח, זה משהו שמוכרחים שהוא יהיה.

אלכס מילר: לכן אנחנו נמשיך ונשקיע בעוד נתיבים, אבל אני מסכים שצריך לעשות את זה בדרך שתגרום פחות נזק.

אלכס מילר: אנחנו גם הסכמנו באופן עקרוני להסדרים כאלה ואחרים של טעינה ופריקה לחנויות.

אלכס מילר: אבל אם מישהו חושב שאפשר לתכנן את כל העיר על נגישות רגילה, שכל אחד יוכל לעצור עם רכב פרטי איפה שהוא רוצה – זה לא היה המצב ברחוב גם קודם.

אלכס מילר: אנשים עשו את זה אבל זה לא היה מותר.

אלכס מילר: צריך למצוא פתרונות אחרים כמו חניה ברחובות הניצבים לרחוב, ולא חניה עליו.

אלכס מילר: הנתיב לא יועד גם במקורו לעמידה וחניה עליו אלא לתנועה.

אלכס מילר: ולכן אני חושב שבסופו של דבר ההסדר שנעשה הוא הסדר סביר, מתחשב, ונכון מקצועית.

כרמל שאמה-הכהן: איך אתה מסביר את העובדה שאני במו עיניי – במשך שעה ראיתי שכל התחבורה הציבורית לא עשתה שימוש בנתיב הזה?

כרמל שאמה-הכהן: מה המשמעות של נתון כזה, מבחינתך?

אלכס מילר: זה נשמע לי מוזר.

אלכס מילר: אני מוכן לבצע עבורך ספירות אוטובוסים ברחוב כדי לאמת את הדברים.

אלכס מילר: אף אחד לא רוצה נתיב ריק של אוטובוסים, אבל זה ברור שנתיב שמאכלס עשרות אוטובוסים זה שונה מנתיב שמטפל באלף או 1,500 פרטיים בשנה.

אלכס מילר: זה אינטנסיביות מסוג אחר.

אלכס מילר: כל הרעיון בנת"צ זה שהוא יהיה חופשי שכשהאוטובוס מגיע, ותתאפשר לו עדיפות, שהוא ייסע יותר מהר מהרכב הפרטי בקטעים שהוא נוסע.

אלכס מילר: לזה הוא מיועד.

כרמל שאמה-הכהן: אבל אם לא נעשה בפועל שימוש בנתיב הציבורי, או נעשה שימוש דל – למה לשלול את השימוש מאוכלוסייה אחרת?

אלכס מילר: כי אחרת תפריע לתנועת האוטובוסים.

כרמל שאמה-הכהן: אם אתה תעשה בדיקה, תראה שבין השעות 10 ל-12 התחבורה הציבורית לא משתמשת בנתיב הזה - -?

אלכס מילר: אנחנו תמיד מוכנים לבדיקה.

אלכס מילר: אני חושב שבאופן כללי משרד התחבורה מוכן תמיד.

אלכס מילר: אף אחד לא מקדש שום דבר.

אלכס מילר: כל הסדר צריך לבדוק, צריך לעקוב אחריו ולראות אם אפשר לשפר אותו.

אלכס מילר: אני אומר לכם – זה יותר תפקיד עירוני מאשר תפקיד של משרד התחבורה.

אלכס מילר: לא אתנגד לבדיקות ענייניות.

אלכס מילר: מה שלא יפריע לתנועת האוטובוסים - אין לנו בעיה אתו.

אמנון גלעדי: קודם כל אני רוצה להודות ליושב ראש הוועדה אל"ף –על הסיור שהוא קיים שם והזמן שהוא שהה שם, ואכן הוא התעניין בפרטים, כפי שהוא הציג אותם, וגם לגבי הדיון הזה, שעם חזרת הכנסת למושב מהפגרה זה אחד הדיונים הראשונים שהכנסת נדרשת אליו.

אמנון גלעדי: אני לא מייצג את עמדת העיריה, אבל עמדה של נבחר ציבור שממונה על פיתוח העסקים בעיר, ואני חייב לחזק את מה שיושב ראש הוועדה אמר.

אמנון גלעדי: אלכס, אתה לא הבנת את השאלה שלו.

אמנון גלעדי: השאלה שלו היא אם נתון עובדתי - הכביש לא בנוי לנת"צ.

אמנון גלעדי: אף אחד לא אומר שיש צורך לבטל את הנת"צ או שיש צורך לעשות חניה באבן גבירול.

אמנון גלעדי: לא היה בעבר, אין בהווה וגם לא יהיה בעתיד.

אמנון גלעדי: הדבר היחידי שיהיה צורך לתת את הדעת עליו זה שלמעשה הנת"צ לא בנוי מבחינה פיזית לשמש כנת"צ.

אמנון גלעדי: כלומר, אם יש עשרות תחנות אוטובוס שפזורות לאורך אבן גבירול - זה לא 4-5 אלא זה עשרות תחנות – וכל רכב שמגיע עומד בתחנה, ורכב אחריו צריך לעקוף אותו כדי להמשיך במסלול, אז הוא יוצא מהנת"צ.

אמנון גלעדי: כלומר, השימוש בנת"צ הוא בלתי אפשרי.

אמנון גלעדי: אם היו מפרצי חניה שבהם האוטובוס היה נכנס פנימה, עוצר ומאפשר שימוש בנת"צ, אז ניחא, אתה צודק.

אמנון גלעדי: כלומר, היה מראש צורך לתכנן את הנת"צ עם אופן שבו יש אפשרות לבצע את הנת"צ באופן אמיתי ולא רק לסמן, ולהגיד – עשינו עוד נת"צ, יש X מ' נת"צים בתל אביב.

אמנון גלעדי: זה מה שנראה לי סימון של V, שיש נת"צ באבן גבירול.

אמנון גלעדי: אבל הנת"צ הוא לא פרקטי, לא שימושי, הוא למעשה לא משמש את הכוונה שהמשרד רצה שהוא יהיה וישמש נתיב לתנועה מהירה של זרימת תנועה, ומצד שני הוא פוגע באופן משמעותי, ועוד מעט נשמע את בעלי העסקים – ביכולת הניהול העסקית שלהם.

אמנון גלעדי: לכן יש צורך עכשיו לעשות איזושהי מהפכה, להעביר את הנושא לשמאל הכביש.

אמנון גלעדי: כספי הציבור כבר נזרקו ונשפכו.

אמנון גלעדי: ושונה.

אמנון גלעדי: אבן גבירול שודרג, לאחר קבלת אישורי כל הגופים, כולל משרד התחבורה.

אמנון גלעדי: לכן יש צורך במצה הנוכחי למצוא את היכולת המקסימלית לאפשר מצד אחד נת"צ בשעות סבירות כשבאמת יש צורך בתנועה, ולא כל היום אבן גבירול עמוס בנושא של אוטובוסים, ולאפשר פריקה וטעינה בשעות הרבה יותר רחבות לסוחרים, כדי לאפשר המשך תפעול העסקים.

אמנון גלעדי: ההצעה שלך לגבי חניונים וחניה ברחובות הסמוכים – אתה יודע טוב מאד שיש בעיה קשה מאד בנושא של רכבים, ואתה יודע שהמשרד גם מתנגד לאגרה לפי שעות במרכז העיר.

אמנון גלעדי: כלומר, השר שלכם מתנגד לביצוע של גבייה של חניה מוגברת במרכז העיר.

אמנון גלעדי: לכן אי אפשר לנסות לדחוס את הכל ולסמן V.

אמנון גלעדי: אני מציע לך שתדבר עם השר שלך, זה מה ששמעתי ממנו לגבי אגרת חניה כפולה לגבי גודש במרכז העיר.

אמנון גלעדי: לכן אני מבקש מהיושב ראש לבדוק את הנושא ולבחון אותו יחד עם משרד התחבורה ויחד עם עירית תל אביב, על הרחבת שעות הפעילות בצורה שלא תפגע בנת"צ, אבל גם להתחיל ולבדוק איך מכינים את הנת"צ הזה בצורה הרבה יותר -

כרמל שאמה-הכהן: מי אחראי על הבדיקה הזו?

אמנון גלעדי: משרד התחבורה, בוודאי.

אמנון גלעדי: הוא בר הסמכא, הוא הרגולטור.

אמנון גלעדי: הרי אי אפשר להזיז תחנת אוטובוס ממקום למקום בלי אישור שלו.

אמנון גלעדי: לתמרור צריך את האישור שלו.

אמנון גלעדי: נכון שיש מספר דברים שהעיריה היא המבצעת, אבל האישור הוא של הרגולטור.

כרמל שאמה-הכהן: הכרזה על נת"צ ועל התנאים לנסיעה בו?

כרמל שאמה-הכהן: שר התחבורה?

אמנון גלעדי: בוודאי.

אמנון גלעדי: הם גם הכריזו על זה כנת"צ.

אמנון גלעדי: ואף אחד, אני בטוח שגם הסוחרים, לא מתנגדים לנת"צ, רק הם אומרים: תנו לנו לחיות, גם כן.

כרמל שאמה-הכהן: תודה רבה לך.

יהודה טלמון: באמת, אי אפשר להתחיל את הדיון בלי לומר תודה רבה גדולה.

יהודה טלמון: כמי שיש לא מעט שעות בכנסת ובוועדה הזו, אני יודע לאיזה נושאי מקרו הוועדה הזו נדרשת.

יהודה טלמון: אז העובדה שנבחר ציבור מוכן לרדת למיקרו – אנחנו אומרים תודה רבה, תהיינה התוצאות אשר תהיינה.

יהודה טלמון: אבל צריך להבין, אדוני היושב ראש, שהמיקרו הזה זה כל עולמם של האנשים שיושבים פה.

יהודה טלמון: אף אחד הוא לא נגד הנת"צ.

יהודה טלמון: השאלה היא המדתיות והסבירות.

יהודה טלמון: זה מקרה קלאסי של לשפוך את התינוק עם המים, כי חיסלו את העסקים באבן גבירול, פגעו בצורה אנושה בשימוש הסביר של הדיירים, בהנאה שלהם מהמגורים, מנגישות, ולא השיגו את התוצאה, אדוני היושב ראש ראה את זה במו עיניו- 95% מהרכבים נוסעים בנתיב המרכזי כי לא נוח לנסוע בימני, מהסיבות שתוארו.

יהודה טלמון: לכן, מה שצריך זה לחזור לנקודת האיזון הנכונה, לראות שהאריה שבע, אבל גם שהכבש לא נטרף.

יהודה טלמון: לכן, ביקשנו את הדיון, ולמדתיות הזו אנחנו זקוקים לעזרת היושב ראש.

יהודה טלמון: להביא לכך שיישבו כל הגורמים הרלבנטיים סביב לשולחן- קודם כל משרד התחבורה, כי זה בחצר שלהם, ויבואו למשהו שפוי והגיוני שיאפשר לחיי המסחר לחזור לקרום עור וגידים ולהשתקם, כי מבחינתם זו מכת נוק אאוט, בואו לא נשחק במשחקים.

יהודה טלמון: אדוני היושב ראש, אני ראיתי תלושי קופה של לפני ואחרי.

יהודה טלמון: ירידה של 40% במחזורים זה לגמור את העסק.

יהודה טלמון: לא ראיתי שהעיריה הורידה ארנונה לעסקים האלה ב-40% או כל אגרה אחרת שהיא גובה מהם.

יהודה טלמון: לכן, אדוני, הבקשה היא לחזור למשהו שפוי שיחזיר את הנורמליות לרחוב.

יהודה טלמון: גם נת"צ אבל גם חיים נורמליים של תושבים.

דני קומיסר: צהריים טובים לכולם.

דני קומיסר: קודם כל – אני יושב ראש ארגון "תחבורה בדרך שלנו", ארגון צרכני תחבורה ציבורית בישראל, וככזה אנחנו מקדמים יצירת נתיבי תחבורה ציבורית.

דני קומיסר: שמעתי פה את שני הצדדים ואני יכול לומר ששניהם צודקים בגישה שלהם.

דני קומיסר: אני יכול להביא לפה משתנה מסוים שאלכס לנגר הזכיר אותו, והוא הנושא הזה של חשיבה לטווח ארוך.

דני קומיסר: כיום, וכולנו יודעים את זה, שרחוב אבן גבירול, ובכלל כל הרחובות של מרכז תל אביב, הופכים להיות יותר ויותר פקוקים.

דני קומיסר: כמות הזמן בה יש פקקים הולכת וגדלה, ולא ירחק היום, וזה עניין של שנים ספורות, שכל רחוב אבן גבירול יהיה תקוע בעומסי תנועה והסוחרים ייפגעו.

דני קומיסר: אי לכך, קידום תחבורה ציבורית ברחוב הוא הכרח.

דני קומיסר: לא חובה לעשות את זה כמו שעושים כרגע.

דני קומיסר: יש כמה פתרונות שאפשר לבצע.

דני קומיסר: פתרון אחד – לבנות נתיב תחבורה ציבורית שמאלי.

דני קומיסר: זה פתרון שנותן מענה גם לכבש וגם לאריה- גם הנתיב הימני יהיה פנוי לתנועה, גם האוטובוסים ייסעו בנתיב יותר מתאים להם, הם לא יצטרכו לחזור למרכז הרחוב, וכולם ייהנו.

דני קומיסר: זה גם נותן אכיפה יעילה.

דני קומיסר: זאת ועוד,

דני קומיסר: שבאבן גבירול הולך לקום מתי שהוא, בשנים הקרובות הקו הירוק של הרכבת הקלה, והכנת נתיב כזה כבר עכשיו יכולה לתת אפשרות הכנה לרכבת הקלה או לקו BRT שצפוי לקום בנקודה הזו כמו שקורה עם הקו האדום בפתח תקווה ובבת ים.

קריאה: - -

דני קומיסר: לא בהכרח.

דני קומיסר: אז יהיו קווי BRT.

דני קומיסר: בכל מקרה – נתיב תחבורה ציבורית שמאלי הוא תמיד יותר טוב מאשר נתיב ימני שגם קשה לאכוף אותו.

דני קומיסר: הפתרון השני, שאפשר להציע, שהוא גם יותר זול קצת אבל גם דורש שינוי בתקנות משרד התחבורה, הוא לאפשר עצירה של אנשים להורדת נוסעים בצד הימני.

דני קומיסר: זה קיים בניו יורק.

דני קומיסר: בניו יורק החוק קובע שאסור לנסוע בנתיב תחבורה ציבורית אלא אם פונים ימינה או כדי להוריד נוסעים.

דני קומיסר: החיישנים האלקטרוניים מזהים 5 שניות בערך, שזה הזמן שלוקח להוריד או להעלות נוסע, ומי ששוהה יותר מכך בלי תזוזה על הנתיב, חוטף קנס.

כרמל שאמה-הכהן: 5 שניות זה לזרוק נוסע.

קריאות: - -

דני קומיסר: בסדר, אז מספר שניות מסוים.

דני קומיסר: כך זה קיים גם במוסקבה, וכנראה גם בערים אחרות.

דני קומיסר: בכל מקרה, ניתן לתקן תקנות שיאפשרו להעלות ולהוריד נוסעים.

דני קומיסר: זה לא הפתרון האידיאלי.

דני קומיסר: הפתרון האידיאלי זה לעשות נתיב שמאלי.

דני קומיסר: הפתרון השלישי, שהוא הכי פחות רצוי – להשאיר את המצב כמו שהוא, אבל שאיך שהוא נגיע לעמק השווה שגם התנועה תזרום ברחוב, וגם העסקים ייפגעו פחות, כי אנחנו, כארגון צרכני, גם אוהבים לקנות ברחוב אבן גבירול.

דני קומיסר: זה רחוב מרכזי, אבל אנחנו לא רוצים שצרכני תחבורה ציבורית ייפגעו וגם שרכבים פרטיים יפגעו, ושבעוד כמה אנשים ירצו ללכת לקניונים בגלל ששם יש חניה והם נמצאים מחוץ לעיר, ושם יש פחות פקקים, רק בגלל שאבן גבירול עמוס ואין שם גישה לתחבורה ציבורית.

דני קומיסר: כולנו יודעים שנתיבי תחבורה ציבורית זה הכרח לתחבורה ציבורית יעילה.

דני קומיסר: אין דרך אחרת.

דני קומיסר: לסיום אנחנו קוראים לכם, לבעלי עסקים, לפעול אותנו יחד ולמצוא פתרון שישביע את רצון שני הצדדים כי מטרתנו היא לא לפגוע בבעלי עסקים.

דני קומיסר: אנחנו רוצים שעסקים ירוויחו, אבל אנחנו רוצים שגם נוסעי התחבורה הציבורית ייהנו.

דני קומיסר: לכן, גם אם צריך להשקיע כסף בנתיב תחבורה ציבורית אמיתי או בהסדר אחר, חשוב שזה יתבצע לרווחת כל התושבים.

מוטי ארד: אני מייצג את ועד הפעולה של התושבים והסוחרים, הגשתי עתירה לבית המשפט המחוזי בתל אביב בנושא.

מוטי ארד: אנחנו נמצאים בדיון בסוגיה שהיא לאו דווקא מקומית לתל אביב משום שרחוב אבן גבירול הוא רחוב יוצא דופן בעל משמעות אפילו ארצית.

מוטי ארד: כולנו יודעים שלצדו נמצאת כיכר רבין, מוסדות ציבוריים.

מוטי ארד: מוסדות תרבות.

מוטי ארד: זה רחוב מרכזי אפילו בארץ.

מוטי ארד: הדיון שנעשה הוא לא בחלל ריק – שקבעו נת"צ וקודם היתה הפקרות.

מוטי ארד: המצב הקודם לא היה שונה בהרבה.

מוטי ארד: אנחנו נמצאים במצב חדש שהוא חסימה טוטלית של הרחוב לתנועה שהיא לא ציבורית בשעות נרחבות של היום.

מוטי ארד: כשבאים ועושים שינוי שהמשמעות שלו הוא לא שיפור אדיר, גדול, בתחבורה הציבורית, אלא שינוי קטן, כמו שהם אמרו לבית המשפט, צריך לבוא ולהגיד מה המשמעות האחרת של זה.

מוטי ארד: כשאתה עושה שינוי אתה צריך להגיד למה, ובכמה זה יועיל.

מוטי ארד: מה שהתגלה בבית המשפט -שלא נעשתה שום עבודה כזו.

מוטי ארד: יש אקסיומה שאם נעשה מזה נת"צ קשיח, כמו שזה קיים, זה יועיל לתחבורה הציבורית.

מוטי ארד: לכאלה שינויים מקימים גורמים מקצועיים שיבדקו את הנושא ויגידו בכמה אנחנו מעריכים שיהיה שיפור במהירות של התנועה ברחוב ובכמות הנוסעים.

מוטי ארד: את זה צריך להביא לשולחן ולהגיד – אנחנו צופים שתהיה עליה ב-5% במהירות, ו-10% בכמות.

מוטי ארד: האם זה שווה?

מוטי ארד: האם הפגיעה שווה את זה?

מוטי ארד: בעיקר שגם היום בשעות העומס יש נת"צ.

מוטי ארד: לא נעשתה עבודה כזו.

מוטי ארד: אי אפשר לקבל החלטות במדינה מסודרת בלי עבודת מטה.

מוטי ארד: לא נעשתה כזו עבודה.

מוטי ארד: ביקשנו עכשיו מבית המשפט שיורה לעיריה ולמשרד התחבורה שבתשובה שהם הולכים להגיד לקראת הדיון –עברו 4 חודשים, בואו תראו לנו שעשיתם איזושהי בדיקה שתראה בכמה יש שיפור.

מוטי ארד: כמה יותר מהר לנסוע בתחבורה ציבורית וכמה נוסעים יש יותר בתחבורה הציבורית.

מוטי ארד: אנחנו לא יודעים אם עבודה כזו נעשית.

מוטי ארד: אנחנו מאד מקווים שהיא תיעשה, ועל סמך זה נוכל לדעת אם בכלל יש טעם בדבר הזה.

מוטי ארד: כל הדיון על מה יהיה בשנת 2020 בתחבורה הציבורית – אנחנו לא עובדים בצורה הזו.

מוטי ארד: אנחנו עובדים בפתרון של בעיה, כשלמעשה הבעיה קיימת.

מוטי ארד: היום אף אחד לא אמר שהבעיה של התחבורה הציבורית בתל אביב היא שאין תנועה מספיק מהירה ברחוב אבן גבירול.

מוטי ארד: לא הראו שום נתון.

מוטי ארד: תביאו נתונים.

מוטי ארד: השיטה שבה עשו את הדברים – הנחיתו את זה על האנשים שחיים שם, שעובדים שם עשרות שנים.

מוטי ארד: אנשים שבמשך 40 שנה מפעילים חנויות.

מוטי ארד: הנחיתו את זה מהיום למחר.

מוטי ארד: התקבלו החלטות במשרד התחבורה ובעירית תל אביב ואומרים לנו היום: אי אפשר לשמוע את כל הדיירים, אי אפשר לשמוע את כל הסוחרים.

מוטי ארד: מה זאת אומרת?

מוטי ארד: זה החיים שלהם.

מוטי ארד: תקציבו לזה חודש, שאנשים ישלחו לכם בכתב טענות.

מוטי ארד: תגיבו, תחשבו.

מוטי ארד: המחשבה היחידה שהיתה ביסוד ההחלטה הזו זה תחבורה ציבורית.

מוטי ארד: זה לא חזות הכל.

מוטי ארד: אנחנו לא אומרים – תחזירו את המצב לאפס, אלא – בשעות העומס, נת"צ, כמו שהיה.

מוטי ארד: אני חושב שהדבר הוא באמת איזשהו צורך לרדת מהעץ.

מוטי ארד: אפשר לרדת ולראות איך מחזירים את המצב לשפיות.

שלי שרמן: אני בעלת קונדיטוריה "עדית", עסק שנמצא באבן גבירול 45 שנה, מ-1964, לא הכי ותיק.

שלי שרמן: יש כאן משה שיש לו בית מרחקת מ- 1954, ויש כאן נציג של "כל בו יחזקאל", שהוא מ-1956.

שלי שרמן: אנחנו בעלי העסקים, לא שוכרים.

שלי שרמן: השוכרים – מצבם טוב יותר.

שלי שרמן: יש כבר 10-15 עסקים שעזבו את אבן גבירול.

שלי שרמן: קודם כל באמת תודה לחבר הכנסת שאמה, זו נקודת זכות לדמוקרטיה הישראלית שאנחנו כאן, בכנסת, ומצליחים להגיע אליכם.

שלי שרמן: אנחנו באמת מודים לכם מקרב לב.

שלי שרמן: אנחנו פשוט חסרי אונים.

שלי שרמן: העסקים בקריסה, ואתם צריכים להבין שזה לא רק 500 עסקים של 500 בעלי משפחות.

שלי שרמן: כל משפחה כזו, כל עסק כזה מעסיק עוד כמה עובדים, שגם הם בעלי משפחות.

שלי שרמן: אנחנו כולנו תומכים בילדים שלנו.

שלי שרמן: זאת אומרת, המעגלים שנפגעים גדלים וגדלים.

שלי שרמן: בעלי, אחרי 50 שנה בעסק, בגיל 65 רוצה לצאת.

שלי שרמן: אף אחד לא רוצה לשכור את המקום.

שלי שרמן: באים אנשים ואומרים: מה, אי אפשר אפילו לעצור?

שלי שרמן: איסור עצירה גורף מ-06:30 בבוקר עד הערב לא קיים באף מקום בעולם.

שלי שרמן: זאת אומרת, הוא יוצא מהעסק בלי פנסיה ובלי אפשרות בכלל לפנסיה, כי אם הוא חלם שפעם הוא יוכל להשכיר את העסק וזו תהיה הפנסיה שלו – זה יימנע ממנו עכשיו.

שלי שרמן: כך גם כל אנשי העסקים האחרים.

שלי שרמן: וכל זה, כשהיה נת"צ.

שלי שרמן: היה נת"צ מ-6 וחצי בוקר, והיה נת"צ מ-3 עד 6 בצד המערבי, ואחר כך היה אחר הצהריים, ואבן גבירול לא היה פקוק מעולם.

שלי שרמן: אני לא מבינה מה זו היתה ההחלטה הזו לעשות נת"צ ימנ, כאשר מישהי ממשרד התחבורה התראיינה בעיתון "הארץ", אישה בשם רותי אמיר, והיא אמרה שהיא הזהירה שנת"צ ימני זה יותר נזק מתועלת.

שלי שרמן: מה שחבר הכנסת שאמה ראה וזה אמיתי – שאוטובוסים לא יכולים לנסוע בנתיב הימני, כי כל הזמן יש הפרעות.

שלי שרמן: יש רכב של העיריה, פיקוח, זבל, הרכב שמסדר את האופניים ואנשים שחייבים לעצור.

שלי שרמן: אפילו בנתיבי איילון יש שוליים למקרי חירום.

שלי שרמן: באבן גבירול אין שוליים.

שלי שרמן: זה נת"צ שאסור לעצור בו.

שלי שרמן: הקונים לא יכולים להגיע.

שלי שרמן: הדיירים – תכף ידבר נציגם, יכולים לקבל רק במסוקים משלוח מהסופר, או טכנאי שיבוא לתקן.

שלי שרמן: היתה דליפת גז וביקשנו שטכנאי גז יגיע.

שלי שרמן: מה הוא ענה לנו?

שלי שרמן: - אם תשלמו את הרפורט אני אבוא.

שלי שרמן: הוא לא יכול לעמוד ברחוב צדדי ולסחוב את הבלונים אלינו מאותו רחוב צדדי.

שלי שרמן: זה בלתי אפשרי.

שלי שרמן: אי אפשר לקיים עסק.

שלי שרמן: אנחנו לא יכולים להוציא עוגת חתונה.

שלי שרמן: כל הפריקה והטעינה שקבעו מ-10 ועד 12 זה למשאיות.

שלי שרמן: אין משאיות.

שלי שרמן: בית המרקחת, לדוגמה, מקבל את התרופות מרכב מסחרי קטן.

שלי שרמן: אז אסור לו.

שלי שרמן: לא ראיתי באף מקום בעולם שרוקח רץ החוצה מבית המרקחת וזורק את התרופות לאדם שעוצר לשניה ופוחד מהפקח.

שלי שרמן: האם נראה לכם שכך אפשר לקיים חיי מסחר וחיים במדינה נאורה?

שלי שרמן: אנחנו לא עולם שלישי, חייבים להתחשב.

שלי שרמן: לאן לשאת את הכאב הזה, לאן לשאת את החורבן הזה שנגזר עלינו?

שלי שרמן: דיברנו עם טיומקין מעירית תל אביב שרצה לפני 10 שנים לעשות מדחנים כדי שאנשים יוכלו לעצור ל-20 דקות, לחצי שעה, כמו בלוס אנג'לס, כמו בברלין, בכל מקום בעולם.

שלי שרמן: הלכנו לבדוק – הנת"צ הוא שמאלי.

שלי שרמן: אי אפשר לעשות נת"צ ימני, זה לא עובד בשטח.

שלי שרמן: אני מצטערת שאני נסערת אבל אני מדברת לא רק בשמי, אלא בשם כל 500 העסקים באבן גבירול, אנשים שרק מחפשים איך לצאת עכשיו משם.

שלי שרמן: דיבר עיתונאי כלכלי על כך שעשו הערכה כלכלית בגלובס – ואמר בפירוש לטיומקין שאם נשאיר את המצב כך, תוך שלוש שנים אבן גבירול מת.

שלי שרמן: אז חייבים שיהיה נת"צ.

שלי שרמן: אנחנו לא נגד נת"צ, לא נגד תחבורה ציבורית, אבל איכשהו - שהאריה יהיה שבע והכבש יישאר שלם.

שלי שרמן: אל תהרגו אותנו יחד עם הנת"צ הזה.

שלי שרמן: אנחנו גם לא רואים את עשרות האוטובוסים.

שלי שרמן: לקחנו מהנדס תחבורה שקבע שזה מיותר, בכלל, הנת"צ.

שלי שרמן: תחזירו את מה שהיה קודם.

שלי שרמן: היה נת"צ בבוקר ואחר הצהריים.

שלי שרמן: תנו לנו לחיות חיים נורמליים.

שלי שרמן: ידבר נציג הדיירים ויספר איך הם חיים.

יוסי טרבלוס: אני נציג הדיירים.

יוסי טרבלוס: גרתי באבן גבירול כל חיי.

יוסי טרבלוס: סבתא שלי היתה מהראשונות ברחוב שהיתה לה מספרה, והיא גרה ברחוב.

יוסי טרבלוס: היום אני מגדל שם את הדור הרביעי.

יוסי טרבלוס: אני אוהב את הרחוב, או יותר נכון – אהבתי, עד לאחרונה.

יוסי טרבלוס: לא מעט דיירים ובעלי עסקים רצו להגיע לכאן כדי לדבר ולשפוך את העצבים והזעם על מה שקורה ברחוב ומנענו את זה מהם.

יוסי טרבלוס: אני רוצה לדבר קצת על שגרת החיים שלי בתור דייר.

יוסי טרבלוס: קודם כל, חשוב להסביר שלא הודיעו לנו בכלל על המהלך שהולך לקרות כאן.

יוסי טרבלוס: לא הודיעו לנו שהחיים שלנו הולכים להשתנות ולהיפגע בצורה כל כך משמעותית.

יוסי טרבלוס: לא היתה לנו הזכות להביע את דעתנו בנושא, וזה אחד הדברים שמאד הפריעו לנו, גם.

יוסי טרבלוס: במציאות של היום החיים באבן גבירול מושבתים.

יוסי טרבלוס: אי אפשר לקבל משלוחים מהסופר.

יוסי טרבלוס: אני לא יכול להוריד את התינוק שלי אפילו לשניה.

יוסי טרבלוס: הוא צורח באוטו ואשתי צריכה לחנות במקרה הטוב מאחורי הבית, מרחק של .

יוסי טרבלוס: אני לא יכול להוריד אותו לשניה.

יוסי טרבלוס: נכים, פנסיונרים.

יוסי טרבלוס: יושב פה לידי שחר תמיר, שהוא עיוור, ופקחים רוצים לתת לו דו"ח על זה שהוא יורד לביתו.

יוסי טרבלוס: זה אבסורד.

יוסי טרבלוס: אני רוצה להזמין טכנאי שמתקן מכונות כביסה.

יוסי טרבלוס: הוא לא מוכן להגיע אלי הביתה, כי הוא לא יוכל לקחת חלקים.

יוסי טרבלוס: כך גם HOT, YES, סופר – כל הדברים האלה.

יוסי טרבלוס: מושבתים לחלוטין.

יוסי טרבלוס: אני רוצה לעבור דירה?

יוסי טרבלוס: אני לא יכול.

יוסי טרבלוס: רכב ההובלה לא יכול לחנות באבן גבירול.

יוסי טרבלוס: אין.

יוסי טרבלוס: החיים שלנו מושבתים.

יוסי טרבלוס: חשוב לציין שאבן גבירול הוא מהרחובות היחידים שאין חניה לתושבים בבניינים.

יוסי טרבלוס: זאת אומרת, אין לנו את הלוקסוס של חניה בבניין.

יוסי טרבלוס: אין, זה לא קיים.

יוסי טרבלוס: כשיש נת"צ בדרך נמיר, הכניסה לבתים היא מסביב.

יוסי טרבלוס: אין עסקים שם.

יוסי טרבלוס: בדיזינגוף ובבן יהודה, שזה המתלה שהעיריה תמיד נאחזת בו, הפריחה של העסקים, זה לא קיים.

יוסי טרבלוס: יש כחול-לבן בדיזינגוף, ויש כחול-לבן בבן יהודה, והנת"צ הוא חד צדדי.

יוסי טרבלוס: זה לא קיים באף רחוב אחר בארץ.

קריאה: זה רק בנתיב אחד.

שלי שרמן: כן, אבל באבן גבירול זה בשני הצדדים.

יוסי טרבלסי: בנוסף לכך - חניונים.

יוסי טרבלסי: מאז שקם הנת"צ, שני החניונים, חניון גן העיר והחניון של השקם -שניהם העלו את המחירים באופן ניכר.

יוסי טרבלסי: מנוי של חודש עולה כאלף שקלים.

יוסי טרבלסי: אלף שקלים לחודש עולה כדי לחנות.

יוסי טרבלסי: למה?

יוסי טרבלסי: כי כרגע אי אפשר לחנות.

יוסי טרבלסי: זה לא נכון שלא היתה חניה באבן גבירול.

יוסי טרבלסי: אתם יכולים לבדוק אותי.

יוסי טרבלסי: היו מאות מטרים של כחול לבן באבן גבירול.

יוסי טרבלסי: אתם יכולים לבדוק את זה.

יוסי טרבלסי: לפני שנתיים, לפני השיפוץ.

שלי שרמן: גם לידינו היתה חניה.

יוסי טרבלוס: דרך אגב, אני דיברתי עם מישהו ממשרד התחבורה, שרוצה להישאר בעילום שם.

יוסי טרבלוס: הם ביקשו מעירית תל אביב לא לעשות נתיב תחבורה ציבורית בצד הימני, שזו פגיעה רבה יותר.

יוסי טרבלוס: לעשות אותו בצד השמאלי.

יוסי טרבלוס: בעירית תל אביב אמרו -שיפצנו את אבן גבירול בעשרות מיליוני שקלים, ולא ניכנס לשיפוץ נוסף.

יוסי טרבלוס: בסדר אבל תנו לנו אופציה לחיות.

יוסי טרבלוס: גם מבחינת מספר האוטובוסים – את זה אף אחד לא העלה.

יוסי טרבלוס: אני בדקתי את הנושא הזה.

יוסי טרבלוס: באבן גבירול, מיהודה הלוי ועד כיכר רבין יש 7 קווים שעוברים.

יוסי טרבלוס: זה הוא זה.

יוסי טרבלוס: זה הנת"צ שלכם.

יוסי טרבלוס: 7 קווים.

דני קומיסר: אבל אלה קווים תדירים.

יוסי טרבלוס: זה לא קווים תדירים, זה קווים של פעם ברבע שעה, אתה יכול לבדוק באתר של משרד התחבורה.

יוסי טרבלוס: אני עשיתי את הסקר בעצמי, בדקתי את זה.

יוסי טרבלוס: עשיתי מחקר, וישבתי על כל קו וקו, מכל חברה, מ "מטרופולין", "דן" ו "אגד", ועד "קווים".

יוסי טרבלוס: כל קו עובר במקרה הטוב פעם ב-10 דקות בשעות העומס, או פעם ב-20 דקות בשעות הרגילות.

יוסי טרבלוס: תעשה את החשבון בעצמך - -

קריאה: - - 30 אוטובוסים בערך.

יוסי טרבלוס: 30 אוטובוסים זה לא נת"צ, אמרו לך את זה פה.

קריאה: 60.

קריאה: 60 בשעות השיא.

יוסי טרבלוס: אז אין בעיה – שבשעות השיא יהיה נת"צ.

שלמה סולומון: אוטובוס אחד בשתי דקות צריך נת"צ?

שלמה סולומון: זה נורמלי?

שלמה סולומון: זה יוצר יותר פקקים.

כרמל שאמה-הכהן: אני מבין מה לא בסדר, מהדברים שלכם.

כרמל שאמה-הכהן: איך מתקדמים?

יוסי טרבלוס: המצב כמו שהוא היה באבן גבירול – וזה חשוב לציין, אבן גבירול מעולם לא היה רחוב פקוק.

יוסי טרבלוס: בשעות השיא היה נת"צ בשני הצדדים.

יוסי טרבלוס: ביום שישי הרחוב פנוי לחלוטין.

יוסי טרבלוס: אין צורך בנת"צ עד 16:00.

יוסי טרבלוס: התחבורה הציבורית מסתיימת בחורף ב-15:30.

יוסי טרבלוס: אין צורך בנתיב תחבורה ציבורית.

יוסי טרבלוס: בכל מקרה, הרחוב אף פעם לא היה רחוב של חניה בלבד.

יוסי טרבלוס: זה היה רחוב שבו – בחלק מהרחוב היה כחול-לבן, בחלק הצפוני, נכון, אפשר היה לחנות במשך כל היום והלילה, אבל רוב הרחוב היה נתיב תחבורה ציבורית, בבוקר, בכניסה לעיר, נתיב תחבורה ציבורית בערב ביציאה מהעיר.

יוסי טרבלוס: מצפון לדרום ומדרום לצפון.

יוסי טרבלוס: המצב כמו שהוא היה היה סביר, ניתן היה לחיות אתו, לקיים חיים.

יוסי טרבלוס: אני לא מדבר על המסחר.

יוסי טרבלוס: אני מבין את המצוקה של בעלי העסקים.

יוסי טרבלוס: אני גר בבניין שיש בו עסקים, אני רואה את הקריסה שלהם.

יוסי טרבלוס: אנשים רוצים לעזוב את הרחוב, אין להם לאן.

יוסי טרבלוס: אף אחד לא רוצה לקחת את העסק.

יוסי טרבלוס: אבל היה נתיב תחבורה ציבורית, דה פקטו, 6 שעות באבן גבירול כל יום.

יוסי טרבלוס: תחזירו א המצב למה שהוא היה, תחזירו את החיים לאבן גבירול.

מוטי ארד: מה שאנחנו בעצם היום רוצים זה שעירית תל אביב, שהיא, למעשה, זו שלקחה את התיק הזה למשרד התחבורה, שיאשר אותו, למרות שמשרד התחבורה אומר כאן שזו יוזמה שלו, בתשובה לבית המשפט נאמר שזה של עירית תל אביב, וכך זה גם פועל בשטח – שעירית תל אביב תשב אתנו כמו שהיא גם תשב עם הספקים - -

כרמל שאמה-הכהן: עירית תל אביב טוענת שהיא במגעים אתכם, זה נכון?

מוטי ארד: אנחנו העברנו להם איזושהי הצעה.

יעקב פרלשטיין: נקבעה ישיבה, בעקבות העתירה.

מוטי ארד: אנחנו נשמח אם גם מהוועדה המכובדת הזו תצא קריאה למצוא פתרון שיאפשר את המשך החיים הרגילים והסדירים של בעלי העסקים והדיירים, יחד עם תחבורה ציבורית תקינה וסבירה ברחוב.

מוטי ארד: אפשר לעשות את זה.

מוטי ארד: זה היה קודם.

מוטי ארד: צריך נכונות לשנות.

שי ברמן: אני לא אחמיא לך ברשותך, אני פוחד שראשך יסתחרר.

שי ברמן: אני יודע שאתה מודע לבעיה.

שי ברמן: אנחנו מעריכים את זה שבאת ושמדובר בבעיה – פה יש נציגות קטנה של סוחרים אבל מגיעות אלינו פניות של עשרות.

שי ברמן: הבעיה היא אקוטית והפתרון חייב להיות מיידי, שיתחיל ממחר.

שי ברמן: שיתחילו עם הקלות.

שי ברמן: בפועל, האנשים האלה לא ישרדו עוד כמה חודשים.

שי ברמן: אין זמן.

שי ברמן: לכן אני מבקש לשים לב שלא יקרה מה שקורה בדרך כלל.

שי ברמן: מה קורה בדרך כלל?

שי ברמן: אני שלחתי מכתב לשר התחבורה ולמנכ"ל המשרד.

שי ברמן: הם אמרו לי – זה באחריות עירית תל אביב.

שי ברמן: הלכתי לד"ר טיומקין מעירית תל אביב והוא אמר לי – מה פתאום, זה משרד התחבורה.

שי ברמן: אז מה שקורה בדרך כלל – שני הגופים האלה מתגוששים, ומי שסובל זה האנשים האלה: הסוחרים, האנשים הפשוטים שגרים שם.

שי ברמן: אני גר שם במקרה 20 שנה באזור הזה.

שי ברמן: הרחוב הזה מעולם לא סבל מבעיות תחבורה.

שי ברמן: היום יש יותר פקקים ממה שהיה קודם.

שי ברמן: אני 4-5 פעמים ביום נוסע ברחוב הזה.

שי ברמן: אני גר ברחוב בזל.

שי ברמן: אני אף פעם לא נתקלתי בפקק ברחוב אבן גבירול.

שי ברמן: היום אני נתקל.

שי ברמן: לכן צריך לשים לב שיהיו הקלות, לפחות הקלות, עד שפותרים אתה בעיה הזו פתרון טרמינלי.

שי ברמן: לעשות הקלות כדי שהאנשים האלה יוכלו לשרוד, בינתיים.

שי ברמן: שיוכלו להמשיך את חייהם ולנהל את עסקיהם.

שי ברמן: לזה אתה צריך, אדוני, לשים לב, אדוני, היות ואתה פועל בעניין בנחישות, ועל כך אנחנו מודים לך.

אלכס מילר: מפריעים לי שני דברים, ברקע.

אלכס מילר: האחד, שיש שתי עתירות שמתגלגלות בבית המשפט וגם – שעירית תל אביב לא פה.

אלכס מילר: היא זו שמנהלת את מערכת הדרכים - -

לאה ורון: עירית תל אביב הוזמנה לדיון ובחרה שלא להגיע.

אלכס מילר: אני אומר שזה מפריע לי, זה לא ביקורת אליכם, אלא ביקורת על המצב.

אלכס מילר: זאת אומרת, שבסופו של דבר, שמי שמנהל את מערכת הרחובות, המסחר, ההסדרים בעיר – זו העיריה, ולא משרד התחבורה.

אלכס מילר: נכון שמשרד התחבורה הוא הגורם המאשר, שבסוף צריך את החתימות שלו ואת האישורים שלו, אבל בסופו של דבר מי שמנהל את זה זו עירית תל אביב.

אלכס מילר: אז כמו שאמרתי, משרד התחבורה פועל להציל את התחבורה הציבורית, ומצד שני אנחנו בהחלט רוצים שהמרכזיות של תל אביב ושהמסחר בתל אביב לא ייפגע.

אלכס מילר: להפך.

אלכס מילר: אני חושב שכל ההשקעות באות ברמה של להעצים את העיר וגם להעצים את הרחוב.

אלכס מילר: מתכנים מערכת הסעת המונים, הזכיר אותה הבחור כאן, מתכננים את הקו הירוק שם.

אלכס מילר: אנחנו היום רק מעיינים אם הוא יהיה מינון חלקי או יותר ארוך.

אלכס מילר: זו היום הדילמה.

אלכס מילר: זאת אומרת, אין שאלה שמערכת הסעת ההמונים תבוא לרחוב הזה.

אלכס מילר: חשוב לנו שהרחוב לא ייפגע.

אלכס מילר: אני חושב שהתיאורים פה לוקים בהגזמת יתר.

שלמה סולומון: סליחה?

שלמה סולומון: אתה חי באבן גבירול?

אלכס מילר: אני לא הפרעתי לך.

אלכס מילר: שמעתי כל מיני תיאוריות על תחבורה, על תכנון.

אלכס מילר: בסדר.

אלכס מילר: אני עכשיו ברשות דיבור, תרשה לי.

אלכס מילר: לנו חשוב שההסדרים יהיו טובים ומוצלחים.

אלכס מילר: בכל תכנון תחבורתי יש בסוף מערכת איזונים כזו או אחרת.

אלכס מילר: אני חושב שאם בית המשפט גם קבע שישבו וייפגשו, אז אנחנו נבוא למפגשים האלה בחפץ לב, למצוא סידור הולם.

אלכס מילר: אני הבנתי מעירית תל אביב שזה המצב.

אלכס מילר: אני מקווה שנגיע להסדרים ש - -

כרמל שאמה-הכהן: מה הפרוצדורה של הפגישות ביניכם עכשיו?

מוטי ארד: נאמר בבית המשפט שיתקיימו פגישות, ונקבע דיון בבית המשפט לתחילת דצמבר, ועד אז צריכות להיות פגישות.

מוטי ארד: לא היתה עדיין שום פגישה.

מוטי ארד: הדיון בבית המשפט היה בשבוע שעבר.

מוטי ארד: אני מקווה שיתאמו את הפגישה ויהיו נכונים לקיים אותה.

מוטי ארד: העניין שהפגישות צריכות לבוא מנקודת מבט לא של איך אנחנו מוסיפים עוד כמה משאיות שיוכלו לחנות שם בכך וכך שעות – כי זו עתירה אחרת, וצריך להבדיל בין הדברים.

מוטי ארד: פתרון של הוספת פריקה וטעינה של משאיות של חברות גדולות זה טוב לקבוצה מסוימת, ואין בזה שום מענה לקבוצה שיושבת כאן.

שלי שרמן: ולדיירים.

מוטי ארד: שזו הקבוצה שיושבת כאן.

שלמה סולומון: אני 22 שנה באבן גבירול, מאז שפתחתי את "פיצה פצה", ובנוסף יש לי עוד עסק.

שלמה סולומון: אני חי את הרחוב הזה, אני גם תל אביבי.

שלמה סולומון: אני חושב שההתייחסות אלינו היא כאל מובן מאליו.

שלמה סולומון: לא סופרים אותנו, באמת.

שלמה סולומון: אני לא חושב שאף אחד מהאנשים שיושבים כאן היה מסכים שעד השעה 8 בלילה הוא לא יוכל להגיע לביתו באוטו.

שלמה סולומון: זה לא הגיוני.

שלמה סולומון: אני לא יכול להביא סחורה לעסק עם האוטו שלי, אסור לי, במשך כל היום.

שלמה סולומון: האוטובוסים – אין נת"צ.

שלמה סולומון: בתכלס' אין נת"צ.

שלמה סולומון: סגן ראש העיר אמר את זה.

שלמה סולומון: כי בשני קטעים של הרחוב, אין נת"צ, מסומן לבן, כי אין מספיק נתיבים, והנת"צ נקטע לכל אורכו.

שלמה סולומון: במציאות, בצד ימין, מה שזה יוצר זה המון רפורטים, כי הם עושים את עבודתם, אבל במציאות אין נת"צ ולא יהיה נת"צ.

שלמה סולומון: אני רוצה שתדעו – מתי שעת השיא של האוטובוסים בבוקר?

דני קומיסר: בין 07:00 ל-09:00.

שלמה סולומון: בדיוק, בזמן שאין נת"צ.

שלמה סולומון: בזמן שאין נת"צ – שעת השיא של האוטובוסים.

לאה ורון: אז מתי היה הנת"צ?

שלמה סולומון: בעבר היה נת"צ בצד המזרחי.

קריאות: בכניסה לעיר.

שלמה סולומון: בצד המזרחי, שזה הצד מדרום לצפון.

שלמה סולומון: ביציאה מהעיר – אחר הצהריים, מ- 15:00 עד 18:00.

קריאות: - -

שלמה סולומון: בצד המערבי זה היה בבוקר, בכניסה.

שלמה סולומון: כשבאים מכיוון הירקון ונכנסים לתל אביב.

שלמה סולומון: מ- 06:30 עד 09:30.

שלמה סולומון: שם אסור היה.

שלמה סולומון: שם היו שלושה נתיבים כל הזמן.

שלמה סולומון: כתוצאה מזה שהנתיב – זה אוטובוס אחד בשתי דקות וכל הזמן הוא ריק, כל המכוניות הפרטיות נדחסות בתוך שני הנתיבים שנותרו, ואז נוצרים פקקים שקודם לא היו באבן גבירול.

שלמה סולומון: עכשיו נוצרים פקקים, כי האוטובוסים נכנסים שמאלה, ובעצם – משלושה נתיבים בכל צד נשארו שניים.

שלמה סולומון: להסתובב ביום שישי ולראות שכותבים רפורטים –זה כאב לב.

שלמה סולומון: הרחוב ריק, אף אחד לא נכנס לעבודה ביום שישי.

שלמה סולומון: זה עיר שביום שישי לא עובדים בה, והרחוב ריק.

שלמה סולומון: למה צריך נת"צ ביום שישי?

שלמה סולומון: למה צריך נת"צ מהשעה 06:00 עד 20:00?

שלמה סולומון: הרחוב ריק.

שלמה סולומון: תראו – שישה נתיבים ריקים.

שלמה סולומון: זה פשוט לא נורמלי.

שלמה סולומון: אין מקום באף מקום בעולם שעד 8 בערב אנשים בהסגר.

שלמה סולומון: זה לא אנושי.

שלמה סולומון: בגלל שיש שם אנשים זקנים, מתעללים בהם.

שלמה סולומון: זה לא אנושי.

שלמה סולומון: אני גר על דרך נמיר.

שלמה סולומון: הכניסה אלי היא מאחורה.

שלמה סולומון: באבן גבירול אין חניות לבניינים.

שלמה סולומון: אין חניות למכוניות.

שלמה סולומון: בדרך נמיר לכל בניין יש חניה פרטית.

שלמה סולומון: בדרך נמיר עוברים כמה מאות אוטובוסים בשעה.

יוסי טרבלוס: הייתי רוצה ששחר תמיר, שגר ברחוב, ידבר.

שחר תמיר: אני תקליטן באירועים ובאמת עברתי לדירה ברחוב אבן גבירול לפני 8 שנים.

שחר תמיר: עברתי לשכונת מגורים, קודם כל.

שחר תמיר: העניין שלי הוא שאני צריך להוריד ציוד לפני יציאה לכל אירוע.

שחר תמיר: נהג מחכה לי למטה ואפילו לא יכול לעזור לי לרגע עם הדברים.

שחר תמיר: חוץ מזה שכאשר אני מגיע והפקח בא עם מבט של רצח בעיניים זה מפחיד את הנהגים שבאים לעבוד אתי.

שחר תמיר: עוד דבר, לגבי תחבורה ציבורית – אני עברתי לרחוב בגלל שאני משתמש בתחבורה ציבורית ואני זקוק לה, ורציתי שהאוטובוסים יהיה קרובים אלי.

שחר תמיר: עכשיו, מאז הרפורמה יש הרבה פחות אוטובוסים ממה שהיו לפני כן.

שחר תמיר: אני זה שמחכה להם, וכיוון שאני מסרב לשבת במקום אדם זקן באוטובוס מלפנים, אני עומד הרבה יותר באוטובוסים צפופים ועמוסים בכל שעות היום.

שחר תמיר: זה בערך מה שקורה אתי, אבל בשורה התחתונה – עברתי לשכונת מגורים, לא לדרך ראשית, אחרת הייתי מקים את הבית שלי בנתיבי איילון.

כרמל שאמה-הכהן: תודה רבה לך.

כרמל שאמה-הכהן: אנחנו נסכם את הדיון בדברים הבאים: אל"ף, שמענו שעד לשינוי האחרון ברחוב אבן גבירול בתל אביב פעל נתיב תחבורה ציבורי בצורה הרבה יותר מצומצמת, וכאן אני פונה בעיקר אל משרד התחבורה, אבל גם לעירית תל אביב.

כרמל שאמה-הכהן: אבל במיוחד אליך, מר לנגר, לא בגלל שאתה אשם, אלא בגלל שאני סומך עליך ומכיר אותך.

כרמל שאמה-הכהן: אני יודע שתדע למצוא את נקודת האיזון כי המצב כרגע, באבן גבירול, לא נמצא בנקודת איזון נכונה ומדתית.

כרמל שאמה-הכהן: יש לתת משקל גדול יותר ולתת תשומת לב גדולה יותר לאיכות החיים, לאינטרסים של בעלי העסקים והדיירים – כל קבוצה מהזווית שלה, ולחפש פתרונות יצירתיים ומדתיים אחרים שיאפשרו מחד את זרימת התנועה, על פי העקרונות שאתה הצגת, ומצד שני לא ישבשו יתר על המידה את החיים ברחוב אבן גבירול, הן לעסקים והן לדיירים.

כרמל שאמה-הכהן: אני אומר לך – באתי לדיון, יכולתי לקבוע את הדיון מבלי לסייר שם.

כרמל שאמה-הכהן: הלכתי וראיתי את הדברים בעניים, וחשתי מה עובר על האנשים.

כרמל שאמה-הכהן: אז נכון שאמרת שיש פה הקצנה של תיאור המצב.

כרמל שאמה-הכהן: קשה לעשות הצגות לאורך זמן.

כרמל שאמה-הכהן: אני עובר ביקורים כאלה ברחבי הארץ ויודע מתי זה בא מהלב, וכאן ראיתי אנשים שהיו על סף דמעות.

כרמל שאמה-הכהן: לכן אני רוצה לקבל מכם משוב על הפגישות ביניכם – איזה רעיונות הועלו, דווחו לוועדה.

כרמל שאמה-הכהן: פניתי אליך באופן אישי לנושא הזה ואני מצפה ממך לתשובה גם באופן אישי.

כרמל שאמה-הכהן: אני מודה לכם, הישיבה נעולה.